LIETUVOS RESPUBLIKOS SOCIALINĖS APSAUGOS IR DARBO MINISTRO

Į S A K Y M A S

DĖL Vietos bendruomenių savivaldos 2012 metų programos patvirtinimo
2011 m. gruodžio 21 d. Nr. A1-543

Vilnius

Įgyvendindamas Socialinės apsaugos ir darbo ministerijos nuostatų, patvirtintų Lietuvos Respublikos Vyriausybės 1998 m. liepos 17 d. nutarimu Nr. 892 (Žin., 1998, Nr. 661-916; 2010, Nr. 123-6300), 7.6 ir 8.6.1 punktus, vadovaudamasis Lietuvos Respublikos Vyriausybės 2010 m. kovo 24 d. nutarimo Nr. 330 „Dėl ministrams pavedamų valdymo sričių“ (Žin., 2010, Nr. 38-1784) 1.6.6 punktu:

1. T v i r t i n u Vietos bendruomenių savivaldos 2012 metų programą (pridedama).

2. R e k o m e n d u o j u savivaldybėms dalyvauti įgyvendinant 1 punkte nurodytą programą.

3. N u s t a t a u, kad šis įsakymas įsigalioja 2012 m. sausio 1 d.

4. Šio įsakymo vykdymo kontrolę pavedu viceministrui pagal veiklos sritį.

Socialinės apsaugos ir darbo ministras 
Donatas Jankauskas

___________________

PATVIRTINTA

Lietuvos Respublikos socialinės apsaugos ir darbo ministro 2011 m. gruodžio 21 d. 
įsakymu Nr. A1-543

VIETOS BENDRUOMENIŲ SAVIVALDOS 2012 METŲ PROGRAMA

I. BENDROSIOS NUOSTATOS

1. Vietos bendruomenių savivaldos programos (toliau – ši programa) paskirtis – skatinti vietos bendruomenių savivaldą ir savarankiškumą, sudarant galimybes vietos bendruomenėms spręsti joms aktualius klausimus ir tenkinti bendruomenių viešuosius poreikius.

2. Vietos bendruomenė – seniūnijos aptarnaujamos teritorijos gyventojai, jų atstovai (seniūnaičiai), šioje teritorijoje veikiančios bendruomeninės organizacijos, religinės bendruomenės ir bendrijos, kitos nevyriausybinės organizacijos. Seniūnijų neturinčiose savivaldybėse vietos bendruomene laikoma savivaldybės gyvenamosios vietovės (jos dalies ar kelių gyvenamųjų vietovių) gyventojai, susieti bendrais gyvenimo kaimynystėje poreikiais ir interesais, toje gyvenamojoje teritorijoje veikiančios bendruomeninės organizacijos, religinės bendruomenės ir bendrijos, kitos nevyriausybinės organizacijos.

3. Kitos šioje programoje vartojamos sąvokos atitinka Lietuvos Respublikos vietos savivaldos įstatyme (Žin., 1994, Nr. 55-1049; 2008, Nr. 113-4290) ir kituose teisės aktuose vartojamas sąvokas.

II. PROGRAMOS TIKSLAS IR UŽDAVINIAI

4. Šios programos tikslas – skatinti vietos bendruomenių savivaldą ir savarankiškumą, tenkinant vietos bendruomenių viešuosius poreikius, stiprinti bendruomenių sutelktumą ir tarpusavio pasitikėjimą bei didinti bendruomenės narių atsakomybę už jų bendruomenėse sprendžiamus klausimus.

5. Šios programos uždaviniai:

5.1. sudaryti vietos bendruomenėms galimybes priimti sprendimus dėl šiai programai įgyvendinti skirtų valstybės biudžeto lėšų panaudojimo tenkinant viešuosius vietos bendruomenių poreikius;

5.2. viešinti gerąją šios programos įgyvendinimo praktiką.

III. LAUKIAMI REZULTATAI

6. Įgyvendinus šią programą:

6.1. bus nustatytos ir praktiškai išbandytos sprendimų dėl lėšų, skirtų vietos bendruomenių viešiesiems poreikiams tenkinti, priėmimo procedūros bei skirtos lėšos šiems sprendimams įgyvendinti;

6.2. bus suteikta daugiau atsakomybės ir galimybių imtis iniciatyvos vietos bendruomenėms;

6.3. bus padidintas vietos bendruomenių narių domėjimasis viešaisiais savo bendruomenių reikalais;

6.4. bus sustiprinti vietos bendruomenėse veikiančių organizacijų ir įstaigų ryšiai sprendžiant visai bendruomenei svarbius klausimus;

6.5. sprendimų priėmimo vietos bendruomenėse modelis taps geru pavyzdžiu ir formuos gerąją praktiką įtraukti vietos bendruomenių atstovus į sprendimų priėmimo procesus kitose viešosios politikos srityse, tiesiogiai darančiose įtaką vietos bendruomenių gyvenimui;

6.6. viešai pristatyti ir išplatinti sėkmingi sprendimų priėmimo ir įgyvendinimo vietos bendruomenėse pavyzdžiai sustiprins valstybės ir savivaldybių institucijų ir įstaigų pasitikėjimą vietos bendruomenių galimybėmis prisiimti daugiau atsakomybės tenkinant viešuosius bendruomenių poreikius;

6.7. sąlygų sudarymas vietos bendruomenei dalyvauti priimant sprendimus prisidės prie vietos savivaldos stiprinimo ir tvarios vietos bendruomenių plėtros.

IV. PROGRAMOS ĮGYVENDINIMO VERTINIMO KRITERIJAI

7. Ši programa vertinama pagal šiuos kriterijus:

7.1. šioje programoje dalyvaujančių savivaldybių ir seniūnijų skaičius;

7.2. vietos bendruomenėse priimtų sprendimų dėl finansuojamų veiklų skaičius.

V. PROGRAMOS ĮGYVENDINIMAS IR FINANSAVIMAS

8. Ši programa įgyvendinama 2012 metais.

9. Šios programos įgyvendinimo priemonių planas pateiktas priede.

10. Ši programa finansuojama iš Lietuvos Respublikos valstybės biudžeto lėšų. Lėšos savivaldybėms skirstomos pagal Valstybinės mokesčių inspekcijos prie Lietuvos Respublikos finansų ministerijos pateiktus duomenis apie dirbančių ir mokančių gyventojų pajamų mokestį asmenų skaičių savivaldybėse.

 11. Sėkmingai įgyvendinus šią programą, ji gali būti tęsiama 2013–2015 metais ir finansuojama iš Lietuvos Respublikos valstybės biudžeto lėšų dalies, kurią sudarys gyventojų, nepervedusių iki 2 procentų sumokėto pajamų mokesčio įstatymo nustatyta tvarka, lėšos.

12. Už šios programos įgyvendinimą atsakinga Socialinės apsaugos ir darbo ministerija.

___________________

Vietos bendruomenių savivaldos 
2012 metų programos

priedas

VIETOS BENDRUOMENIŲ SAVIVALDOS 2012 METŲ PROGRAMOS ĮGYVENDINIMO PRIEMONIŲ PLANAS

	Uždaviniai


	Priemonės pavadinimas


	Atsakingas vykdytojas


	Vykdymo terminas


	Numatomas lėšų poreikis 2012 m. (tūkst. Lt)



	1. Sudaryti vietos bendruomenėms galimybes priimti sprendimus dėl šiai programai įgyvendinti skirtų valstybės biudžeto lėšų panaudojimo tenkinant vietos bendruomenių viešuosius poreikius


	1.1. Parengti šios programos įgyvendinimo aprašą (toliau – aprašas)


	Socialinės apsaugos ir darbo ministerija


	2011 metų

IV ketv.
	–



	
	1.2. Apraše nustatyta tvarka finansuoti vietos bendruomenių sprendimais patvirtintas veiklas


	Socialinės apsaugos ir darbo ministerija


	2012


	8000



	2. Viešinti gerąją šios programos įgyvendinimo praktiką


	2.1. Su Lietuvos vietos bendruomenių organizacijų sąjunga organizuoti metinę konferenciją


	Socialinės apsaugos ir darbo ministerija


	2012 metų

IV ketv.
	–



	
	2.2. Pristatyti visuomenei sėkmingus šios programos įgyvendinimo pavyzdžius


	Socialinės apsaugos ir darbo ministerija


	2012 metų

IV ketv.
	–




___________________

